Fødselsdag i dag: 10 år med App Store

Da Steve Jobs præsenterede iPhone i 2007 satte den nye standarder for brugervenlighed på smartphones. Men det var først året efter, at iPhone virkelig forandrede verden, nemlig da Apple slog dørene op for App Store. Det skete den 10. juli 2008, for ti år siden, dagen inden iPhone 3G kom i butikkerne. For første gang nogensinde havde en telefon et centralt, samlet sted, hvor kunderne sikkert og nemt kunne hente udvidelser til telefonen – fra lommmelygter over spil til hele kontorprogrammer.

App Store i 2008 på iPhone 3G.

Verden blev aldrig den samme igen. Året efter åbnede Google for dørene til Android Market (nu Google Play), senere hoppede Microsoft med på vognen og i dag er apps en så integreret del af vores hverdag, at det nærmest er umuligt at forestille sig en tid, hvor apps ikke kunne installeres på telefonen.

Andre planer …

Da App Store åbnede, var der 500 apps på hylderne. I dag er der langt over to millioner. Men. Det kunne nemt være get meget anderledes. Egentlig havde Steve Jobs slet ikke forestillet sig, at der skulle være en App Store på iPhone. Tværtimod havde han en ide om, at al tredjeparts-software på iPhone skulle være baseret på HTML5 og tilgås via browseren.

“Du har alt, hvad du har brug for, hvis du ved, hvordan du skriver apps ved hjælp af de mest moderne webstandarder i dag. Du kan begynde at bygge dine iPhone-apps i dag,” sagde Jobs stolt under lanceringen.

Det tog ham dog ikke lang tid at indse, at han tog fejl. Der var simpelthen for mange kompromiser og begrænsninger i de webbaserede apps – og i oktober 2007 meddelte Apple, at de arbejdede på et udviklerværktøj til at skabe “rigtige” apps, der kunne installeres på telefonen.

Kæmpesucces fra starten

Det er vist ikke nogen overdrivelse at sige, at App Store blev en øjeblikkelig succes. Det tog bare ni måneder inden app nummer 1 milliard blev hentet ned – og fem år senere var der blevet hentet voldsomme 74 milliarder apps fra App Store. For udviklere var App Store den rene guldjagt; små kælderfirmaer kunne pludselig nå ud til millioner af potentielle kunder – og det ændrede simpelthen livet for mange virksomheder. En af dem var finske Rovio Mobile, der scorede det første megahit på App Store med Angry Birds fra 2009.

Det næstmest populære spil i App Store nogensinde, Subway Surfers, er lavet af det danske spilfirma Sybo Games, der er ejet af Sylvester Rishøj Jensen og Bodie Jahn-Mulliner. De er blevet mangemillionærer på spillet. Subway Surfers er blevet downloadet knapt 2 milliarder gange.

De mest populære apps

Firmaet App Annie, der holder øje med salg og vaner på App Store, hævder at den gennemsnitlige bruger spenderer tre timer om dagen i apps. Den gennemsnitlige bruger har i øvrigt 40 primære apps, men 80 apps installeret på telefonen. Den app, der bruges med tid i, er Netflix – med Spotify på andenpladsen.

De 10 mest populære iPhone apps nogensinde:

Facebook

Facebook Messenger

Youtube

Instagram

WhatsApp Messenger

Google Maps

Snapchat

Skype

WeChat

QQ

Kilde: App Annie

De ti mest populære spil på App Store nogensinde:

Candy Crush Saga

Subway Surfers

Fruit Ninja

Clash Of Clans

Honour Of Kings

Minion Rush

Angry Birds

Temple Run 2

Temple Run

Asphalt 8: Airborne

Fødselsdag i dag: 10 år med App Store